บอร์ด PLANB เคาะขายบ.ร่วมทุน 12.95 ลบ. พร้อมลงทุน “GOOD THINGS” 41% ขยายธุรกิจสื่อบันเทิง
บอร์ด PLANB ไฟเขียวขายบ.ร่วมทุน "แอทมอส สปอร์ต แล็บ" มูลค่า 12.95 ลบ. พร้อมใช้งบ 3.92 ลบ. ลงทุน “GOOD THINGS” สัดส่วน 41% ขยายธุรกิจสื่อบันเทิง
บอร์ด PLANB ไฟเขียวขายบ.ร่วมทุน "แอทมอส สปอร์ต แล็บ" มูลค่า 12.95 ลบ. พร้อมใช้งบ 3.92 ลบ. ลงทุน “GOOD THINGS” สัดส่วน 41% ขยายธุรกิจสื่อบันเทิง
15 มิ.ย. 2563

บริษัท แพลน บี มีเดีย จำกัด (มหาชน) หรือ PLANB ระบุว่า ที่ประชุมคณะกรรมการบริษัทเมื่อวันที่ 12 มิ.ย.63 อนุมัติให้บริษัท มาสเตอร์ สแตนดาร์ด ดิสเพลย์ จำกัด (MSD) ซึ่งเป็นบริษัทย่อยที่ถือหุ้นทั้ง 100% จำหน่ายหุ้นที่ถืออยู่ 36.9% ในบริษัท แอทมอส สปอร์ต แล็บ จำกัด (แอทมอส สปอร์ต แล็บ) ประกอบธุรกิจจัดหา นำเข้า จัดจำหน่ายสินค้าประเภทกีฬาและแฟชั่น ภายใต้แบรนด์ร้าน แอทมอส สปอร์ต แล็บ ให้แก่บริษัท แอทมอส (แบงคอก) จำกัด ในราคา 12.95 ล้านบาท โดยหลังจากการทำซื้อขายแล้ว แอทมอส สปอร์ต แล็บ จะไม่เป็นบริษัทร่วมทุนของบริษัทอีกต่อไป
ขณะเดียวกันคณะกรรมการบริษัท อนุมัติให้กลุ่มบริษัทเข้าลงทุน 41% ในบริษัท กู๊ดธิงแฮพเพ่น จำกัด (GOOD THINGS)  เพื่อดำเนินการธุรกิจประกอบสื่อบันเทิง โดยใช้เงินลงทุนราว 3.92 ล้านบาท แบ่งเป็น การลงทุนโดย MSD ที่จะเข้าซื้อหุ้น GOOD THINGS ในสัดส่วน 25% มูลค่า 2.39 ล้านบาท และบริษัท อินดิเพนเด้นท์ อาร์ทิสท์ เมเนจเม้นท์ จำกัด (iAm) ซึ่งเป็นบริษัทย่อย ที่ MSD ถือหุ้นอยู่ 35% เข้าลงทุนซื้อหุ้น GOOD THINGS ในสัดส่วน 16% มูลค่า 1.53 ล้านบาท โดยเป็นการซื้อหุ้นจากผู้ถือหุ้นของ GOOD THINGS และคาดว่าจะเข้าทำสัญญาซื้อขายหุ้นและทำรายการแล้วเสร็จภายในเดือนมิ.ย.63
ทั้งนี้ บริษัทเชื่อมั่นว่าการเข้าลงทุนใน GOOD THINGS จะก่อให้เกิดประโยชน์ต่อบริษัทและผู้ถือหุ้น โดยจะช่วยเพิ่มศักยภาพของบริษัทในการขยายธุรกิจประเภทสื่อบันเทิง โดยแหล่งเงินลงทุนจะมาจากเงินทุนหมุนเวียนภายในของบริษัท